Goeie nuus: Ses kamma-polisiemanne in Johannesburg in hegtenis geneemArgieffoto Ses mans is Woensdagaand in Langlaagte in Johannesburg in hegtenis geneem nadat hulle hulself glo as polisiebeamptes voorgedoen het. Lt. Kay Makhubela, polisiewoordvoerder, het Donderdag gesê die “beamptes” het by ŉ plaaslike fabriek opgedaag om daar vir dwelms te soek. Hulle het na bewering geld gesteel en ŉ pakkie dwelms geplant. “Die eienaar het die Langlaagte-polisie gebel, en met hul aankoms het hulle die verdagtes op heterdaad betrap,” het Makhubela gesê. Verdere ondersoek het bepaal die verdagtes word vir verskeie misdade in Gauteng gesoek. Die mans moet binnekort in die Johannesburgse landdroshof verskyn op verskeie aanklagte, waaronder die voordoen as polisiebeampte, dwarsboming van die gereg en die besit van dwelms.